**NÁRODNÁ RADA SLOVENSKEJ REPUBLIKY**

**VIII. volebné obdobie**

Návrh

ZÁKON

z .......................................2023,

**ktorým sa mení a dopĺňa zákon č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov, zákon č. 147/2001 Z. z. o reklame a o zmene a doplnení niektorých zákonov a zákon č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov v znení zákona č. 214/2009 Z. z., zákona č. 547/2010 Z. z., zákona č. 313/2011 Z. z., zákona č. 88/2013 Z. z., zákona č. 163/2018 Z. z., zákona č. 284/2018 Z. z. sa mení takto:

1. V § 2 ods. 1 písm. a) sa dopĺňajú body 6 a 7, ktoré znejú:

*„6. na čerpacích staniciach pohonných látok a v prevádzkach nachádzajúcich sa na diaľničných odpočívadlách a parkoviskách a v ich bezprostrednej blízkosti,*

*7. v dopravných prostriedkoch určených na verejnú hromadnú dopravu osôb,“*

1. V § 2 ods. 1 písm. c) sa bodka nahrádza čiarkou.
2. V § 2 ods. 1 sa dopĺňajú písm. d) a e), ktoré znejú:

*„d) predávať alkoholické nápoje prostredníctvom predajných automatov,*

*e) ponúkať, predávať alebo inak vydávať alkoholické nápoje s výnimkou piva a vína prostredníctvom donáškovej služby.“*

1. V § 2 ods. 2 písm. b) sa bodka nahrádza čiarkou.
2. V § 2 ods. 2 sa dopĺňa písm. c), ktoré znie:

„*c) nesmú predávať alebo podávať alkoholické nápoje s výnimkou osôb, u ktorých je tento predaj alebo podávanie súčasťou sústavnej prípravy na budúce povolanie v odboroch vzdelávania zameraných na gastronómiu, hotelierstvo, turizmus, obchod, potravinárstvo alebo potravinársku chémiu.“*

1. V § 2 sa dopĺňa ods. 7, ktorý znie:

*„(7) Zakazuje sa predaj, výroba a dovoz hračiek napodobňujúcich tvar a vzhľad obalu alkoholických nápojov.“*

1. § 12 ods. 1 znie nasledovne:

„*(1) Právnickej osobe alebo fyzickej osobe oprávnenej na podnikanie, ktorá porušila zákaz, obmedzenie alebo povinnosť uvedenú v § 2 ods. 1 písm. a), b), d) a e) v § 2 ods. 2 a ods. 7 a v § 3, môže uložiť obec pokutu od 200 EUR do 20 000 EUR.“*

**Čl. II**

Zákon č. 147/2001 Z. z. o reklame a o zmene a doplnení niektorých zákonov v znení zákona č. 23/2002 Z. z., zákona č. 525/2005 Z. z., zákona č. 282/2006 Z. z., zákona č. 342/2006 Z. z., zákona č. 102/2007 Z. z., zákona č. 648/2007 Z. z., zákona č. 402/2009 Z. z., zákona č. 182/2011 Z. z., zákona č. 362/2011 Z. z., zákona č. 313/2012 Z. z., zákona č. 459/2012 Z. z., zákona č. 102/2014 Z. z., zákona č. 199/2014 Z. z., zákona č. 373/2014 Z. ., zákona č. 412/2015 Z. z., zákona č. 307/2018 Z. z., zákona č. 532/2021 Z. z., zákona č. 265/2022 Z. z. sa mení takto:

1. V Čl. 1 § 5 znie: „*Reklama alkoholických nápojov sa zakazuje.“*

**Čl. III**

Zákon č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení zákona č. 351/2022 Z. z. sa mení takto:

1. § 76 znie:

*„§ 76*

*Mediálna komerčná komunikácia na alkoholické nápoje sa zakazuje.“*

1. V § 77 sa dopĺňa bod 3, ktorý znie:

„(3) *Mediálna komerčná komunikácia* *na všetky služby, ktoré zahŕňajú uzatvorenie stávky s peňažným vkladom v hazardných hrách vrátane tých, v ktorých sa preukazuje prvok zručnosti, ako napríklad lotérie, kasínové hry, pokrokové hry a stávkové transakcie, ktoré sú poskytované akýmkoľvek prostriedkami na diaľku, elektronicky alebo prostredníctvom inej technológie umožňujúcej komunikáciu a na individuálnu žiadosť príjemcu služieb sa zakazuje v čase od 6.00 h do 22.00 h.“*

1. Za § 83 sa dopĺňa § 83a, ktorý znie:

*„§ 83a Zákaz vysielania reklamného oznamu a telenákupu na alkoholické nápoje*

1. *Reklamný oznam a telenákup na alkoholické nápoje sa zakazuje.“*

**Čl. IV**

Tento zákon nadobúda účinnosť dňom 01.09.2023.